Koronavirus: 20 Chinese in Namibië in kwarantyn | Netwerk24
Namibië het Woensdag 20 Chinese burgers onder kwarantyn geplaas as voorsorgmaatreël teen die gevreesde koronavirus (Covid-19).
Dié mense werk op ’n granietmyn naby Karibib in die westelike Erongo-distrik, het The Namibian berig.
Tot dusver is daar nog geen bevestigde gevalle van Covid-19 in Afrika aangemeld nie.
Volgens dié aanlyn koerant het die mense einde Januarie via die Hosea Kutako-lughawe naby Windhoek die land ingekom. Hulle is daar vir die virus getoets, waar bevind is hulle is gesond en hoef nie in kwarantyn geplaas te word nie.
Kort ná hul aankoms by die myn is besluit om eerder nie kanse te waag nie en hulle is by een van die myn se kampe in afsondering geplaas.
Intussen het Celia Kauna, ’n verteenwoordiger van die Wêreldgesondheidsorganisasie (WHO) in Namibië, gesê dié geval is nog nie by hulle aangemeld nie.
“Ons wag nog vir die Namibiese ministerie om op ons navrae te reageer,” het Kauna gesê.
Die Nasionale Instituut vir Oordraagbare Siektes (Nios) het Woensdag ook bevestig dat daar nog geen gevalle van die virus plaaslik aangemeld is nie.
Sedert die uitbreking van die virus, is 95 moontlike gevalle getoets en almal was negatief vir Covid-19.
Die Nios sal ook nouer saamwerk met Afrika se Sentrum vir Siektebeheer, die WGO en Roche Scientific om nog opleiding aan ander Afrika-lande te gee vir die naspeuring van Covid-19.
Meer oor: Namibië | Windhoek | Kwarantyn | Voorsorgmaatreël | Werk | Koronavirus
Vrou besmet haar mede-kerkgangers met koronavirus